Il-miżuri favur is-settur tan-negozji żgħar f'pajjiżna li tħabbru fl-aħħar diskors tal-baġit, kienu sostanzjali, iżda issa sta għall-istakeholders kollha involuti, sabiex jaraw li dawn il-bidliet jirriżultaw f'għajnuniet veri, u produttivi. It-tibdil fil-ħinijiet tal-ftuħ u l-għeluq tal-ħwienet, bla dubju ta' xejn se jagħti vantaġġi kbar lill-konsumatur, iżda jista' jkun ukoll ta' benefiċċju għall-istess sidien ta' negozji li issa se jkollhom l-opportunità li jibqgħu miftuħin mingħajr restrizzjonijiet żejda. Pass fid-direzzjoni it-tajba, iżda rridu noqogħdu attenti li nassiguraw li jinħoloq il-bilanċ, u ma jkunx hemm esaġerazzjonijiet. It-tneħħija tal-liċenzji tan-negozju għal uħud, barra li se tkun ta' benefiċċju finanzjarju, se sservi wkoll sabiex is-sidien ikollhom aktar ħin prezzjuż fuq idejhom, li qabel kienu jiddedikawh sabiex joqogħdu jirregolaw irwieħhom mad-Dipartiment tal-Kummerċ. Pass ieħor, li se jnaqqas nitfa żgħira oħra mis-sistema burokratika li teżisti sa issa. Deċizjoni li se toħloq revoluzzjoni ta' kif jiġi rreġistrat negozju ġdid, u kif tinżamm l-ordni, iżda xorta tibqa' inizjattiva li għandha tintlaqa' tajjeb minn kull sid ta' negozju. L-opportunità ta' għajnuna finanzjarja anke lil dawk li jħaddmu n-nies magħhom, sabiex jiġu inkoraġġuti jorganizzaw it-trasport għall-ħaddiema tagħhom. Din hija inizjattiva li tista' tħalli l-frott, u jista' jkun li aktar ħaddiema se jkunu jistgħu jaslu aktar fil-ħin, u mingħajr stress żejjed fuq il-post tax-xogħol. Għalkemm bħala MEA konna nippreferu kieku kien hemm aktar traħħis fit-tariffi, mill-banda l-oħra, l-istabbiltà fil-prezzijiet tal-fjuwil, kif ukoll fil-prezzijiet tad-dawl u tal-ilma, tagħti aktar serħan tal-moħħ, u b'hekk is-sidien tan-negozji jkunu jistgħu jippjanaw aħjar, u jikkonċentraw aktar fuq investimenti ġodda. Il-fatt li imprenditur, jkun jista' jipproġetta bil-quddiem, l-ispejjeż tiegħu mingħajr skossi 'l fuq fil-prezzijiet ta' servizzi essenzjali, għandu jagħti lok għall-introduzzjoni ta' aktar proġetti innovattivi, u ta' kwalità. €200 miljun kapitali għall-bank tal-iżvilupp, se jkunu ta' stimolu u attrazzjoni unika għall-ekonomija Maltija. L-imprendituri Maltin, għandhom iħarsu lejn din l-inizjattiva b'mod pożittiv, u jagħmlu l-kuraġġ, u ma jibżgħux jipparteċipaw f'dawn l-investimenti ġodda. It-twaqqif ta' Enforcement Task Force ġdida sabiex tissorvelja u tiġġieled kontra l-kompetizzjoni inġusta fin-negozju u l-evażjoni tat-taxxa, għalkemm mal-ewwel daqqa t'għajn tinstema' li se tkun kontra l-iżvilupp tas-suq liberu, fir-realtà għandha tkun bil-kontra. Inizjattiva bħal din qed tittieħed sabiex ma tħallix lil min jopera illegali jkisser lil dawk il-ħafna li jimxu f'komformità sħiħa mal-liġi. Il-konferma, li fis-sena li ġejja se jkun qed jimmaterjalizza l-bini mill-ġdid tal-Crafts Village f'Ta Qali, proġett li wara snin twal ta' stennija, u bl-għajnuna ta' fondi Ewropej, issa jidher li se jkun qed jitwettaq, u dan għal ġid tas-settur tal-artiġjanat Malti. Proġett ta' 14-il miljun ewro li għandu jeleva 'l fuq il-livell tal-artiġjanat Malti, u jagħti opportunitajiet ġodda lill-istess operaturi f'dan il-villaġġ, sabiex jkunu jistgħu joperaw aħjar u joffri lil Maltin u lit-turisti servizz ta' kwalità f'ambjent li jixraqilhom. Tħabbar ukoll li se terġa' tingħata għajnuna finanzjarja lis-settur tat-turizmu. Permezz tal-Malta Enterprise, se jiġu offruti skemi ta' għajnuna, taħt forma ta' kreditu fiskali, fuq spejjeż marbuta ma' xogħol ta' rinnovazzjoni fuq lukandi u restoranti. Għajnuniet li dawk l-imprendituri f'dan is-settur se jkunu qed isibuhom utli, u persważ li se jkunu ħafna li jisfruttaw kull ewro offrut lilhom taħt dawn l-iskemi. Skema oħra li se tkun qed tiġi mnedija mill-Malta Enterprise, hi dik immirata li tgħin lil dawk ikkunsidrati individwi żvantaġġjati sabiex dawn ikunu jistgħu jwaqqfu n-negozju sostenibbli tagħhom. Kunċett innovattiv, li jekk jitħaddem tajjeb, għandu joffri għajnuna imprezzabbli għal dawk li forsi bħalissa kienu qed jaqtgħu qalbhom li jwaqqfu n-negozju tagħhom. Il-ħolqien ta' proġetti infrastrutturali kbar ġodda, żgur li se jkunu qed jgħinu lill-ekonomija tal-pajjiż. Dan se jkun ifisser aktar xogħol għan-negozji żgħar eżistenti, kif ukoll joħolqu opportunitajiet ġodda għal numru ta' start-ups, sabiex isibu posthom, billi jibdew jissupplixxu servizzi f'dawn l-istess proġetti Nazzjonali. Dawn huma biss ftit mill-għajnuniet li qed jiġu offruti lis-settur tan-negozju f'pajjiżna. Dawn huma dawk li ġew imsemmija fid-diskors tal-baġit ta' ftit tal-jiem ilu. Ma' dawn hemm inizjattivi oħrajn li ddaħħlu snin ilu u għadhom fis-seħħ sal-lum, u li qed jerġgħu jiġu offruti, għas-sena li ġejja. Tajjeb wieħed ifakkar fil-Micro Invest, fil-Business Enhance Schemes, fl-għexieren ta' għajnuniet offruti mil-Malta Enterprise, kif ukoll skemi oħrajn li qed jiġu offruti mill-banek kummerċjali Maltin. Dan kollu jinsab fuq platt għal kull imprenditur f'pajjiżna. Issa sta għal kull wieħed u waħda minna li nagħrfu naħtfu l-opportunitajiet, u nsarrfuhom f'benefiċċji.